વાંઘરોલી ગ્રામપંચાયતમાં આવેલા ખાખરિયા ગામ જ્યાં એક મોટું તળાવ છે. જે તળાવની પાળે સુંદર હનુમાનજીનું મંદિર આવેલુ છે. તળાવની આસપાસ નાના-મોટા ગામડા છે. પરંતુ ખાખરિયા ગામ તળાવની સાવ નજીક આવેલું છે. આ તળાવમાં માછલા ઉછેર માટે જિલ્લા પંચાયતમાંથી ટેન્ડર બહાર પાડવામાં આવ્યું હતું. તેમજ માછલા ઉછેર કરવા વેપારીઓના કામદારો દ્વારા કામગીરી કરવામાં આવી રહી છે. પરંતુ તેઓના દ્વારા બાજુમાં આવેલા પવિત્ર બાલબ્રહ્મદેવ હનુમાનજી દાદાના મંદિર પાસે જ માછલા સૂકવવામાં આવે છે. અને ત્યાં જ માછલા વેચવામાં આવી રહ્યા છે. જેમાં કેટલાક અસામાજિક તત્વો પણ દેશી દારૂની મહેફીલો માણીને પાર્ટી કરતા હોય છે. જેના કારણે હિંદુ ધર્મની લાગણી દુભાય છે. આવી સ્થિતીને કારણે ગામની મહિલાઓ, દિકરીઓ તળાવ પણ જઈ શકતી નથી. તળાવમાં ગંદો ખોરાક નાખવામાં આવી રહ્યો છે. જેના પગલે એક પણ પક્ષી તળાવમાં દેખાતુ નથી. હજ્જારો પ્રવાસી પક્ષી આવતા હતા તે પણ હવે ગંદકીના પગલે આવતા બંધ થઈ ગયા છે. ગામમાં પીવાના પાણી પર પણ અસર પડી રહી છે. અને ગામમાં પીવાના પાણીના પંપોમાં સીધે-સીધુ પાણી આવવાથી ગામના સાતથી આઠ બોરમાં પાણી પીવાલાયક રહ્યુ નથી. આ બાબતે તળાવને મત્સય ઉદ્યોગ માટે આપવામાં આવતું બંધ કરવામાં આવે તેવી માગણી પણ સ્થાનિકોમાં પ્રબળ બની છે. તેમજ આવી પ્રવૃત્તિ મંદિરથી ૫૦૦ મીટર દૂર કરવામાં આવે તેવી માગણી પણ ઉઠી છે.